SKRIFTLIG FORESPØRGSEL P-1695/01

af Mihail Papayannakis (GUE/NGL) til Kommissionen

(6. juni 2001)

Om: Vandreservoirer på de ægæiske øer

Et af de store problemer, som størstedelen af de ægæiske øer står over for, især i sommermånederne, er tørken og de dermed forbundne økonomiske og

sociale virkninger. Til afhjælpning af denne situation blev der indledt et program for bygning af vandreservoirer med tilskud fra EU. Dette har resulteret i, at der på nogle øer skal bygges sådanne vandreservoirer, mens man på andre øer er gået i gang med byggeriet. Ifølge den lokale presse og klager fra borgerne er disse projekter dog præget af sjuskeri, og det er uklart, hvorvidt der nogensinde er blevet foretaget undersøgelser af de miljømæssige virkninger samt formålstjenligheden af projekterne.

Kommissionen bedes oplyse følgende:

- Er der hold i påstandene om, at der hverken er foretaget miljørisikovurderinger eller formålstjenlighedsundersøgelser i forbindelse med disse projekter?

- Er der foretaget stenprøver af undergrunden med henblik på at sikre effektiviteten og tætheden af disse vandreservoirer?

- Foreligger der en tidsplan for gennemførelsen af projekterne, og overholdes den i givet fald?

Svar afgivet på Kommissionens vegne af Franz Fischler

(9. juli 2001)

De anlæg, som det ærede medlem henviser til (vandreservoirer og mindre dæmninger på græske øer), blev især medfinansieret som led i EF-støtterammerne i 1989-1993 og 1994-1999.

De tjener i de fleste tilfælde to formål: vanding og drikkevandsforsyning. Med denne metode til opsamling af regnvand i de sydlige områder af Europa er det muligt at udnytte vinternedbøren, som generelt er af god kvalitet, og skabe økonomisk og social udvikling især på øerne.

I 1988 gennemførte Kommissionen ved hjælp af et privat konsulentfirma en evalueringsundersøgelse af 26 anlæg af denne art. Undersøgelsens konklusioner blev sendt til de græske myndigheder sammen med anbefalinger til, hvordan de tekniske problemer i forbindelse med 11 af projekterne kunne løses.

Hvad undersøgelserne af miljøpåvirkningerne angår, er det korrekt, at Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) ikke blev anvendt korrekt i Grækenland i perioden 1989-1993. Denne situation blev væsentligt forbedret i de efterfølgende år på foranledning af og med bistand fra Kommissionen, og på grundlag af tekniske oversigter over de medfinansierede projekter blev der gennemført miljøundersøgelser af alle anlæg. Hvad cost/benefit- og gennemførlighedsundersøgelserne angår, så er sådanne undersøgelser på grund af projekternes ofte beskedne omfang og budget ikke nødvendige for, at strukturfondene kan medfinansiere projekterne. For større projekter er der dog gennemført sådanne undersøgelser.

Projekterne har derfor generelt været nødvendige og hensigtsmæssige. Det må dog erkendes, at de tekniske undersøgelser (hydrogeologi, endelige konstruktionsundersøgelser) ikke i alle tilfælde på tilfredsstillende vis har kunnet forudse klippernes og jordbundens gennemtrængelighed og alle tekniske parametre for anlægsarbejdet. Det forhold har ført til en utilstrækkelig opsamling af vand, fordi vandet siver ned i klipperne. Sådanne undersøgelser påhviler medlemsstaten. Problemet er i de fleste tilfælde blevet afhjulpet ved at placere en vandtæt membran i bunden af reservoirerne. Et flertal af de supplerende arbejder af denne art er generelt blevet gennemført for nationale midler og uden EF-støtte.

Der er ikke fastlagt nogen generel tidsplan for disse projekter, idet hvert projekt forløber efter sin egen tidsplan i den tekniske oversigt, der i hvert tilfælde er fastlagt ud fra de faktiske forhold på stedet. For visse reservoirer og dæmninger vil de efterfølgende arbejder (vandingsanlæg og drikkevandsforsyning) i øvrigt blive udført i programmeringsperioden 2000-2006.

(1) EFT L 175 af 5.7.1985, ændret ved Rådets direktiv 97/11/EF af 3. marts 1997 (EFT L 73 af 14.3.1997).